14.05.2010 SIEG IN OFTRINGEN!!! Promotion-Dressur Dacapo Hit    Gester het de Dacapo  Hit en riesige Erfolg dörfe fiire! Mir sind in Oftringen am Start gsi. En Turnierplatz wo für mich ganz viel Erinnerige wach grüeft het :-) unter anderem han ich dete mini allererschti Dressurprüfig mitm Leo dörfe riite.    Im Vieregg inne, es schwierigs Vieregg mit vielne "gföhrliche" Sache i de Auge vom Ross, han ich denn versuecht alles us ihm use zriite. Han sehr agriffig versuecht zriite, i de Hoffnig, dass mir chli besseri Notene bechömid als in Deitingen. Will die het er au würkli verdient!    Und siehe da, mini Erwartige sind völlig übertroffe worde! Mir händ im Trab es 7.7, im Galopp es 8.5 (!), im Schritt es 7i und im Gsamtidruck es 7.5 becho... Note wo mr nume chan devo tröime!! Die tolle Note händ zum unglaubliche Sieg vom Dacapo gfüehrt! WAHNSINN!!! Noni mol 4-jährig und scho s'erschti Mal gwunne....!!    Mit de Note vo Deitingen und dene vo Oftringen het er sich qualifiziert für d'Schwizermeisterschaft 4-Jährige in Avenches im September. Da ich ihm aber en längeri  Weidepause gönne, weiss ich noni, öb mir in Avenches an Start wärdid go. Mir nämids voreweg.    Er het uf jede Fall gester grad no noch de Prüfig uf die grossi Weid, wo er nach de Kastration gsi isch, wieder dörfe go und hets sehr gnosse! :-)    Ich möcht a dere Stell ganz bsunders im Emil Neff, im Bereiter wo de Dacapo agritte het und minere Trainerin Nicola Heyser danke, dass sie mir mit dem tolle Ross mit Rat und Tat zur Siite stönd! Danke!!